Af Niels Berg

HELSINGØR: En 36-årig mandlig taxachauffør risikerer livsvarig vansiring af sit ansigt, efter at to kunder udsatte ham for et groft overfald på Vapnagård lørdag morgen kort efter klokken 4. Ifølge politiet bed en af de to yngre kunder næsetippen af chaufføren og et stykke hud af hans tinding. De nægter sig skyldige i sigtelserne for grov vold, men blev begge fængslet i tre uger under et grundlovsforhør i Hillerød Ret søndag morgen.

Da chaufføren blev kørt til hospitalet hang næsetippen i en hudlas. Han blev blev syet og senere udskrevet, men han skal indlægges til flere behandlinger på hospitalet i morgen.

Politiet søger vidner til optrinnet, som fandt sted på Hestens Bakke, efter at chaufføren havde kørt de to mænd på henholdsvis 23 og 26 år til Vapnagård fra jernbanestationen i Helsingør. Blandt vidnerne er en bilist, som chaufføren søgte hjælp fra.

Den ene holdt chaufføren nede mod jorden med et halsgreb, mens den anden sad oven på manden og bed ham i ansigtet.

Læs mere om baggrunden for det blodige overfald i Helsingør Dagblad mandag.